Soemo-stoeiers het perde dalk laat skrik | Maroela Media
België se Gregory Wathelet by die hindernis met die soemo-stoeier (3 Augustus 2021) (Foto: Behrouz Mehri/AFP)
Ruiters by die Olimpiese Spele in Tokio beweer 'n lewensgrootte soemo-stoeier langs 'n hindernis het moontlik verskeie perde se aandag afgelei in die kwalifiserende ronde.
Geen van die perde het waarskynlik al iets soos 'n soemo-stoeier gesien soos wat hulle Dinsdagaand by hindernis nommer 10 teëgekom het nie.
"Waar mens om die draai kom, sien mens die groot ou se agterstewe," het Britse ruiter Harry Charles gesê. "Dis nogal baie om na te kyk," het Ierland se Cian O'Connor bygevoeg. "Dis baie realisties," het Israel se Teddy Vlock beaam.
Die ruiters beweer dat die perde moontlik in die kwalifiserende ronde vir die dekor geskrik het. 'n Paar van die ruiters is met punte beboet en hulle sal nie Woensdag aan die finaal kan deelneem nie.
België se Jerome Guery by die hindernis met die soemo-stoeier (3 Augustus 2021) (Foto: Behrouz Mehri/AFP)
Die standbeeld is links van die hindernis in die hoek van die arena. Die soemo-stoeier staan gebukkend vooroor – skynbaar gereed om aan te val. Hy staan met sy rug na die ruiters en perde, so die eerste ding wat hulle sien as hulle om die draai kom, is die man se agterkant.
"Ek het gesien vier of vyf perde het beslis geskrik," het Charles gesê.
Die baan se hindernisse is hoofsaaklik versier met kulturele items soos geisja-kimono's, 'n miniatuur Japannese paleis en tamboere.
Scott Brash van Brittanje en Martin Fuchs van Switserland meen egter dit is die kersiebloeisels aan weerskante van die hindernis wat die perde se aandag afgelei het. Ruiters is egter gewoond daaraan dat die hindernisbaan by 'n Spele 'n veelkleurige ontwerp sal hê. 'n Hindernis met 'n vreemde vorm het by die 2016-Spele in Rio de Janeiro ook konsternasie veroorsaak. "Mens verwag dit eintlik," sê Brash. "Mens weet dit gaan kleurvol wees. Mens weet daar gaan baie versierings wees. En dis baie mooi, jy weet? Dis fantasties. Dis wat dit 'n kampioenskap maak. As dit net gewone spronge was, dan sou dit net soos enige ander week gevoel het."